CDLXXVI.  Decretum quo adversus abbatem Crassensem abbati Electensi confirmatur monasterium S. Polycarpi.   (Anno 1116, Nov. 23.) [  Gall. Christ.  VI, Instr. I, p. 107.]
Author: Paschalis II

PASCHALIS episcopus, servus servorum Dei, dilecto filio RAIMUNDO Electensis monasterii abbati, salutem et apostolicam benedictionem.

Frequens ad apostolicam sedem tua et fratrum vestrorum querela perlata est adversus Crassensis monasterii fratres pro S. Polycarpi ecclesia, quae cum anno praeterito apud S. Aegidium in concilio coram legati nostri praesentia tractaretur, legatus idem terminum utrique parti constituit ad nostram praesentiam veniendi. Statuto ergo tempore fratres coenobii vestri ad conspectum nostrum et apostolicae sedis praesentiam pervenerunt; Crassenses autem monachi cum ultra terminum essent diutius exspectati, nec venerunt, nec excusationes aliquas transmiserunt. Tunc a fratribus vestris testium ablegationem suscepimus jurejurando firmatam, quod reverendae memoriae praedecessor noster papa Urbanus Electensis abbatis querela et semel et iterum cognita abbatem ipsum et Electense monasterium praeceperit de beati Polycarpi ecclesia revestiri; ac allegatione suscepta Electenses fratres praecipimus de beati Polycarpi ecclesia revestiri, salva nimirum si quae esset Crassensis monasterii justitia. Mox etiam utrique parti pertractandae in conspectu nostro justitiae terminum praesignavimus: adfuerunt tunc coenobii vestri nuntii opportuna causae munimina perferentes; porro ex Crassensi monasterio frater unus adfuit nullos testes, nulla munimina repraesentans: cum vero etiam ultra terminum dies plurimos sustinuissemus, praeter eum nullus advenit. In tractatu igitur et discussione negotii ex ipsa adversarii relatione patuit supradictam Beati Polycarpi ecclesiam vetustis temporibus ab Electensi monasterio fuisse possessam, nec ecclesiastici veritate judicii, sed potestatum saecularium violentia ab Electensis monasterii possessione subtractam: exposita sunt in conspectu nostro coenobii vestri munimina, quibus scripta continebatur Guillelmundi comitis donatio, quam Caroli imperatoris tempore eidem Electensi monasterio de supradicta ecclesia S. Polycarpi fecerat: et item Remundi comitis redditio, sive donatio, quam regnante Francorum rege Philippo ediderat. Sane Crassensis ille frater nudis tantum sermonibus utebatur; illud inter utrumque constabat, quod Ermengarda comitissa beati Polycarpi ecclesiam et Electensi monasterio confirmaverat, et item Crassensi monasterio contradiderat: sic veritate justitiae patefacta, fratrum nostrorum judicio, supradictam beati Polycarpi ecclesiam vestris fratribus et Electensi coenobio restituimus et possidendam in perpetuum praesentis paginae auctoritate firmamus, praecipientes et stabilitate perpetua decernentes ut eadem Beati Polycarpi ecclesia sub tua semper et successorum tuorum Electensium abbatum obedientia vel dispositione permaneat, nec ecclesiasticae cuilibet aut saeculari personae facultas sit cellam ipsam cum omnibus appenditiis seu pertinentiis suis ab Electensis monasterii unitate ac possessione subtrahere. Ego Paschalis catholicae Ecclesiae episcopus, firmavi et SS. Ego Petrus Portuensis episcopus, SS. Ego Cono Praenestinus episcopus, SS. Ego Petrus Romanae Ecclesiae cardinalis diaconus, huic definitioni interfui et SS. Ego Petrus cardinalis SS. Cosmae et Damiani, SS. Ego GG. cardinalis diaconus S. Angeli, interfui et subscripsi. Ego Amiso presbyter cardinalis titulo Equetii, laudavi et SS. Ego Desiderius presbyter cardinalis tituli S. Praxedis, laudavi et SS. Ego GG. presbyter cardinalis tituli Lucinae, laudavi et SS. Ego Joannes presbyter cardinalis tituli S. Eusebii, laudavi et SS. Datum apud trans Tiberim per manum Joannis, S. R. E. C. diaconi ac bibliothecarii, IX Kalend. Decembris, indictione X, Incarnationis Dominicae anno 1116, pontificatus autem domni Paschalis secundi papae anno XVIII.